USS Gerald R. Ford

USS Gerald R. Ford (CVN-78) is die leierskip van sy klas van die Amerikaanse Vloot se vliegdekskepe. Die skip is vernoem na die 38ste president van die Verenigde State van Amerika, Gerald Ford, wat tydens die Tweede Wêreldoorlog vlootgevegsdiens aan boord van die ligte vliegdekskip Monterey in die Stille Oseaan-teater meegemaak het.

Konstruksie
Konstruksie het op 11 Augustus 2005 begin, toe Northrop Grumman 'n seremoniële staalsnit gehou het vir 'n 15-ton-plaat wat deel vorm van 'n sydop-eenheid van die draer.  Die kiel van Gerald R. Ford is op 13 November 2009 gelê, en op 9 November 2013 gedoop. Gerald R. Ford het by die vloot aangesluit deur die USS Enterprise (CVN-65), wat 51 jaar van aktiewe diens in Desember 2012 beëindig het, te vervang.   Oorspronklik geskeduleer vir aflewering in 2015,  is die Gerald R. Ford op 31 Mei 2017 aan die vloot afgelewer en het formeel sy kommissie van president Donald Trump ontvang op 22 Julie 2017. Hy sal na verwagting op sy eerste ontplooiing vertrek so gou as 2023 of 2024. Teen 2017 was dit die wêreld se grootste vliegdekskip, en die grootste oorlogskip wat ooit gebou is in terme van verplasing. 

Die kiel van die nuwe oorlogskip is seremonieel op 14 November 2009 in Droëdok 12  deur Ford se dogter, Susan Ford Bales gelê. In 'n toespraak aan die vergaderde skeepswerkers en DoD-amptenare het Bales gesê: "(My) Pa het die verbysterende uitdagings van die herstel van vertroue in die presidensie en die genesing van die nasie se wonde ná Watergate tegemoet gegaan op die enigste manier wat hy geken het - met volle eerlikheid en integriteit. En dit is die nalatenskap wat ons vanoggend onthou." 

Die skeepswapen is gesamentlik deur die skeepsborg en die eerste bevelvoerder, kaptein John F. Meier, ontwikkel.

Vordering

In Augustus 2011 is berig dat die skip "struktureel halfpad voltooi" was. In April 2012, is berig dat konstruksie 75 persent voltooi is. Op 24 Mei 2012 is die belangrike mylpaal bereik om die vaartuig tot by die waterlyn te voltooi, toe die kritieke onderste boeg in plek gelig is.  Dit was die 390ste van die byna 500 hysings van die integrale modulêre komponente waaruit die vaartuig saamgestel is. Huntington Ingalls het teen 19 Desember 2012 berig dat konstruksie 90 persent strukturele voltooiing bereik het. "Van die byna 500 totale strukturele hysings wat nodig is om die skip te voltooi, is 446 bereik." 

Die eiland is geplaas tydens 'n spesiale seremonie op 26 Januarie 2013. 

Op 7 Mei 2013 is die laaste van 162 superhysers in plek geplaas, wat die skip tot 100 persent strukturele voltooiing gebring het.  Oorblywende werk wat gedoen moes word, sluit in rompverf, skagwerk, voltooiing van elektriese stelsels, vasmeertoerusting, installering van radarstelsels en oorstroming van die droogdok. 

Op 11 Julie 2013 is 'n tydkapsule in 'n kamertjie net bokant die vloer vasgesweis, wat 'n lang vloottradisie voortsit. Die tydkapsule bevat items wat deur president Ford se dogter, Susan Ford Bales, gekies is en sluit sandsteen van die Withuis, vlootmunte en vlieëniervlerke van die skip se eerste bevelvoerder in.

Doop en lansering

Die skip was oorspronklik geskeduleer vir tewaterlating in Julie 2013 en aflewering in 2015. Produksievertragings het meegebring dat die tewaterlating tot 11 Oktober 2013 uitgestel moes word en die doopseremonie tot 9 November 2013,  met aflewering in Februarie 2016.

Op 9 November 2013 is die skip deur Ford se dogter, Susan Ford Bales, met 'n bottel Amerikaanse vonkelwyn gedoop.

Teen 2013 is konstruksiekoste op $12,8 miljard geraam, 22% bo die 2008-begroting, plus $4,7 miljard aan navorsings- en ontwikkelingskoste. Weens begrotingsprobleme het die Hoof van Vlootoperasies, admiraal Jonathan Greenert, gewaarsku dat daar 'n twee jaar vertraging tot in 2016 kan wees om Gerald R. Ford te voltooi.

Verwysings

Eksterne skakels 
 
 DVIDS media webwerf
 Bouer se webwerf
 Nimitz-klas vs. Ford Klas, Kaptein John F. Meier (video, 2m7s)

Amerikaanse vliegdekskepe